จี 20 เข้มข้น จีนยื่นเงื่อนไขหย่าศึกการค้าสหรัฐฯ
เวทีการประชุมสุดยอดผู้นำกลุ่มประเทศเศรษฐกิจขนาดใหญ่ 20 ชาติ หรือจี 20 ที่นครโอซากา ญี่ปุ่น ระหว่างวันที่ 28-29 มิ.ย. กลายเป็นที่จับตาจากทั่วโลก โดยเฉพาะการหารือแบบทวิภาคีนอกรอบ ระหว่างนายโดนัลด์ ทรัมป์ ประธานาธิบดีสหรัฐฯ กับนายสี จิ้นผิง ประธานาธิบดีจีน เพื่อหาข้อคลี่คลายสถานการณ์สงครามการค้าสหรัฐฯ-จีน ที่ส่งผลกระทบเป็นวงกว้างต่อเศรษฐกิจโลก,ทั้งนี้ เมื่อวันที่ 27 มิ.ย. หนังสือพิมพ์วอลล์สตรีท เจอร์นัล ของสหรัฐฯได้รับการเปิดเผยจากแหล่งข่าวเจ้าหน้าที่จีน ก่อนหน้าการพบปะระหว่างสองผู้นำ ว่านายสี จิ้นผิง เตรียมยื่นเงื่อนไขแก่นายทรัมป์ เพื่อหาข้อยุติความขัดแย้งทางการค้า และรัฐบาลจีนต้องการให้รัฐบาลสหรัฐฯระงับมาตรการลงโทษทางกำแพงภาษี แต่จีนจะไม่นำเข้าสินค้าจากสหรัฐฯเพิ่มเติมอีก นอกเหนือจากที่เจรจากันไว้ในเดือน ธ.ค.ปีก่อน ส่วนโฆษกกระทรวงพาณิชย์จีนยังเน้นย้ำว่าสหรัฐฯต้องยกเลิกคำสั่งห้ามขายเทคโนโลยีสหรัฐฯแก่บริษัทหัวเว่ยของจีน พร้อมแถลงต่อต้านมาตรการควบคุมการส่งออกอย่างมิชอบของสหรัฐฯ และขอให้สหรัฐฯกลับสู่หนทางแห่งความร่วมมือ,ขณะที่นายทรัมป์ แถลงผ่านทวิตเตอร์ ก่อนหน้า เดินทางถึงที่ประชุมจี 20 ว่า จีนต้องการเจรจาเพราะเศรษฐกิจกำลังแย่ และสหรัฐฯก็มีกำแพงภาษีสินค้าจีนอีก 325,000 ล้านดอลลาร์สหรัฐฯ กำลังรออยู่อย่างสุกงอม กล่าวถึงอินเดียว่าการตั้งกำแพงภาษีสินค้าสหรัฐฯเป็นสิ่งที่รับไม่ได้ กล่าวถึงเวียดนามว่าในเรื่องการค้าถือว่าแย่กว่าจีน ไปจนถึงวิจารณ์เยอรมนีและญี่ปุ่นเรื่องที่สหรัฐฯช่วยเหลือด้านความมั่นคง พร้อมเผยว่าจะเข้าหารือกับนายวลาดิเมียร์ ปูติน ประธานาธิบดีรัสเซีย ในเรื่องสถานการณ์อิหร่าน เวเนซุเอลา และยูเครน แต่ไม่ขอระบุรายละเอียดการหารือ,ด้านนักวิเคราะห์หลายสำนักระบุว่า การเจรจาระหว่างสหรัฐฯ จีนครั้งนี้ อาจเป็นการประชุมรอบสำคัญนับตั้งแต่เหตุวิกฤติการเงินโลกปี 2551 และผลการเจรจาจะเหมือนการประชุมจี 20 ปีก่อนหรือไม่ ที่ทั้งสองฝ่ายประกาศระงับสงครามการค้าเป็นเวลา 90 วัน,วันเดียวกัน สำนักข่าวรอยเตอร์รายงานอีกว่า คณะทำงานชาติสมาชิกจี 20 อยู่ระหว่างหาทางออกเรื่องหนังสือแถลงการณ์ร่วมเกี่ยวกับการรับมือภาวะโลกร้อน ด้วยการสนับสนุนข้อตกลงโลกร้อนกรุงปารีสปี 2558 หลังได้รับแรงกดดันจากรัฐบาลสหรัฐฯ ส่วนรัฐบาลสหภาพยุโรปเผยว่า อาจลดความเข้มงวดเรื่องการนำเข้าสินค้าจากภูมิภาคที่ได้รับผลกระทบจากเหตุกัมมันตภาพรังสี จ.ฟูกูชิมะ ของญี่ปุ่น.
สี จิ้นผิง ประธานาธิบดีจีนเตรียมยื่นเงื่อนไขแก่โดนัลด์ ทรัมป์ เพื่อหาข้อยุติความขัดแย้งทางการค้า และรัฐบาลจีนต้องการให้รัฐบาลสหรัฐฯระงับมาตรการลงโทษทางกำแพงภาษี
จีน,สี จิ้นผิง,จี20,โดนัลด์ ทรัมป์,สงครามการค้า